Tikanbalığıkimilər
Tikanbalığıkimilər (lat. Gasterosteiformes) — heyvanlar aləminin xordalılar tipinin şüaüzgəclilər sinfinə aid heyvan dəstəsi. Müxtəlif ölçülü, başlıca olaraq xırda balıqlardır. 20 sm-ə qədərdirlər. Rostrumu konusşəkilli, bəzən boruşəkillidir. Ağzı hərəkətlidir. Qəlsəmə qapağı sümükləri yaxşı inkişaf etmişdir. Dişlər çənələrin və udlaqqəlsəmə sümüklərinin üzərində yerləşir. Qabırğaları sərbəstdir.Bel üzgəcləri iki olarsa birincisi ayrı-ayrı tikanlar şəklindədir. Burnu adətən boruşəkillidir. Həm dənizdə, həm də şirin sularda yaşayanları var. Dəstədə 9 fəsilə, 55-ə qədər cins, 200-dən artıq növ vardır. Xəzərdə tikanbalıqları fəsiləsi ilə təmsil olunmuşdur. Uzunburunlar və tikanbalıqlar isə nisbətən yaxşı öyrənilib, lakin bunların da vətəgə əhəmiyyəti yoxdur.